Alma Tuuva

Alma Tuuva (s. 1992) on suomalainen taiteilija, somevaikuttaja ja poliitikko. Hänet valittiin vasemmistoliiton Helsingin kaupunginvaltuutetuksi vuoden 2025 kuntavaaleissa. Hän tekee muun muassa Instagramissa "pikakahvimemegirl"-tiliä, johon hän tekee yhteiskuntakriittisiä julkaisuja meemien muodossa.
Perhe, ura ja yksityiselämä.
Tuuva on kertonut lapsuudenperheensä olleen vähävarainen. Perheessä keskusteltiin paljon yhteiskunnallisista ongelmista ja eriarvoisuudesta, mistä Tuuvan kiinnostus yhteiskunnallisiin teemoihin lähti kumpuamaan. 
Tuuva opiskeli journalismia, mutta joutui jättämään opinnot kesken taloudellisten vaikeuksien ja opintotukikuukausien loppumisen takia vuonna 2019. Tämän jälkeen hän jäi vapaaehtoisesti työttömäksi. Tuuva huomasi, että voi paremmin työttömänä kuin työsuhteessa, sillä hän koki työnteon raskaaksi ja palkan riittämättömäksi. Tuuva on nostanut esiin myös työuupumuksen työkulttuurin ongelmana. Hänen mukaansa työstä kieltäytyminen ei tarkoita sitä, etteikö tekisi yhtään mitään vaan sitä, että hän ei tee työtä huonoilla ehdoilla. Taiteen tekemisen ja somevaikuttamisen lisäksi Tuuva muun muassa äänittää podcastia, kirjoittaa kirjaa ja tekee keikkatöitä freelancerina ja puhujana.
Tuuva oli mukana Ylen tosi-tv-ohjelman "Sinkut paljaana" neljännellä kaudella, jonka teemana oli raha. Ohjelmassa hän keskusteli antikapitalistisista näkemyksistään.
Aktivismi.
"Pikakahvimemegirlin" tavoitteena on Tuuvan mukaan köyhien ihmisten näkökulman esittäminen julkisessa keskustelussa. Tilin julkaisut käsittelevät myös muun muassa antikapitalismia, yhteiskuntaluokkaa ja feminismiä. Haastattelussaan Ylelle keväällä 2025 Tuuva kertoi pyrkivänsä tuomaan esiin kriittisiä näkemyksiään nykyistä työkulttuuria kohtaan. Iltalehdelle antamassa haastattelussaan hän puolusti muun muassa köyhien oikeutta varastaa ruokaa, matkustaa ilman lippua ja kieltäytyä työnteosta. 
Tuuvan tapaa esittää näkemyksiään on kritisoitu ristiriitaiseksi. Esimerkiksi kulttuuritoimittaja Oskari Onninen on kuvannut Alma Tuuvan kapitalismikritiikin itsessään nojaavan kapitalismin logiikkaan. Onnisen mukaan Tuuvan tapa kritisoida palkkatyötä ja perinteisiä työsuhteita on ongelmallinen. 
Huhtikuussa 2025 Tuuvan instagram-tilillä oli noin 35 000 seuraajaa. Tuuva on toiminut myös "Tulva"-lehden kolumnistina ja on toiminut puhujana Eetti ry:lle. 
Taide.
Tuuvalla ei ole taidealan koulutusta, mutta hänen yksittäisiä teoksiaan on ollut esillä muutamissa ryhmänäyttelyissä. Hänen tekemänsä taide on pääosin digitaalisia kollaaseja, ja "pikakahvimemegirl"-tilin julkaisut voidaan luokitella meemeiksi. Tuuvan taiteessa toistuva hahmo on yhdysvaltalainen miljonääri Paris Hilton. Tuuvan taidetta on kuvailtu muun muassa ”surrealistiseksi poptaiteeksi”. 
Tuuvan teoksia oli näytillä Joutsassa Taidelaitos Haihatuksen 25. juhlavuoden kesänäyttelyssä vuonna 2024 ja Nuoret-näyttelyssä 2023. Tuuva on myös ollut osa kuvataideprojekti It Girls -kollektiivia. Kollektiivi järjesti meemitaidenäyttelyt Helsingissä Galleria IX:ssä joulukuussa 2022 ja Tampereella Työväenmuseo Werstaalla tammikuussa 2023.
Tuuva kuvitti graafisen suunnittelijan Ano Miettisen kehittelemän, nuorille suunnatun "Pop-Ristikot" -ristikkolehden numeron, joka ilmestyi alkuvuodesta 2025.
Kuntapolitiikka.
Tuuva oli vasemmistoliiton ehdokkaana vuoden 2025 kuntavaaleissa Helsingissä. Vaaleissa hänet valittiin Helsingin kaupunginvaltuustoon 2 588 äänellä.